《题家藏仇十洲画马》
清代·杨垕

官马满枥一匹无，手持尺绢走且呼。老奴旁捋白髭须，此马宁且凡马殊。

可记当年全家迁播下成都，郎君初骑果下马，青丝络头老奴扶。

就中主人汗血驹，垂鞭缓辔从者趋。指似此马百不如，何不出易斗米供朝餔。

我忆仇英下笔时，全身学马无不为。身不著地头尾蹄，马仰视天鬃横披。

叱之不起神犹夷，四围浅草官无奚。嗟我八千里外身孤羁，道逢驽马不能骑，无人知是边城儿。

作者简介：杨垕，字子载，号耻夫，南昌人。乾隆癸酉拔贡。有《耻夫诗钞》。